На основу члана 40. Став 7. Закона о локалним изборима („Службени гласник РС”, бр. 129/07, 34/10 – одлука УС, 54/11, 12/2020 и 16/2020 аутентично тумачење), Општинска изборна комисија, на седници одржаној 09.03.2020. године донела је

**Р Е Ш Е Њ Е**

**УТВРЂУЈЕ СЕ** да Демократска партија Санџака, подносилац проглашене изборне листе ДПС ДР ЗУЛКЕФИЛ БАТО САДОВИЋ, има положај политичке странке националне мањине, у смислу члана 40. став 6 и 7 Закона о локалним изборима, на изборима за одборнике Скупштине општине Пријепоље,расписаним за 26. април 2020. године.

**О б р а з л о ж е њ е**

Општинска изборна комисија је 09.03.2020. године донела Решење о проглашењу изборне листе „ДПС ДР ЗУЛКЕФИЛ БАТО САДОВИЋ“ коју је за изборе за одборнике Скупштине општине Пријепоље расписане за 26. април 2020. године поднела Демократска партија Санџака.

Приликом подношења изборне листе,поднослилац је,у складу са чланом 40. став 7 Закона о локалним изборима,приложио и писмени предлог да му се утврди положај политичке странке националне мањине.

Увидом у Регистар политичких странака,који води Министарство државне управе и локалне самоуправе, Општинска изборна комисија је утврдила да је Демократска партија Санџака регистрована као политичка странка бошњачке националне мањине. Разматрајући Статут политичке странке која је поднела изборну листу, Општинска изборна комисија је закључила да су активности подносиоца изборне листе усмерене пре свега ка представљању и заступању интереса припадника бошњачке националне мањине и заштити и побољшању њихових мањинских права, чиме су испуњени услови да му се , у складу са чланом 40. став 7 Закона о локалним изборима, утврди положај политичке странке нациноалне мањине.

У складу са наведеним, Општинска изборна комисија је донела Одлуку као у диспозитиву овог решења.

Упутство о правном леку: Против овог решења може се поднети приговор Општинској изборној комисији у року од 24 часа од дана доношења решења.

Број:013-12/2020-2

У Пријепољу, 09.03.2020. године

**ОПШТИНСКА ИЗБОРНА КОМИСИЈА У ПРИЈЕПОЉУ**

ПРЕДСЕДНИК

Драгана Голубовић